ตลาดหุ้นเอเชียร่วงลงเช้านี้ เหตุนักลงทุนหวั่นกรีซผิดนัดชำระหนี้
ตลาดหุ้นเอเชียปรับตัวลดลงอย่างต่อเนื่องในช่วงเช้าวันนี้ ตามทิศทางของตลาดหุ้นนิวยอร์ก เนื่องจากนักลงทุนวิตกกังวลว่ากรีซจะไม่สามารถชำระคืนหนี้ให้กับกองทุนการเงินระหว่างประเทศ (IMF) ได้ทันกำหนดในวันนี้
5 มิ.ย. 2558

สำนักข่าวอินโฟเควสท์ รายงานตลาดหุ้นเอเชียปรับตัวลดลงอย่างต่อเนื่องในช่วงเช้าวันนี้ ตามทิศทางของตลาดหุ้นนิวยอร์ก เนื่องจากนักลงทุนวิตกกังวลว่ากรีซจะไม่สามารถชำระคืนหนี้ให้กับกองทุนการเงินระหว่างประเทศ (IMF) ได้ทันกำหนดในวันนี้
ดัชนี MSCI Asia Pacific ลดลง 0.3 % แตะที่ 148.85 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,398.76 จุด ลดลง 89.43 จุด, ดัชนี TAIEX ตลาดหุ้นไต้หวันเปิดวันนี้ที่ 9,328.02 จุด ลดลง 20.61 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,062.22 จุด ลดลง 10.64 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,345.63 จุด เพิ่มขึ้น 0.63 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,743.16 จุด เพิ่มขึ้น 1.68 จุด
ทั้งนี้ การประชุมระหว่างนายอเล็กซิส ซิปราส นายกรัฐมนตรีกรีซ และกลุ่มเจ้าหนี้ยังไม่สามารถตกลงกันได้ในบางประเด็น ในขณะที่กรีซมีกำหนดที่จะต้องชำระคืนเงินกู้กว่า 300 ล้านดอลลาร์แก่ IMF ในวันนี้ ซึ่งเป็นงวดแรกของการชำระคืนในช่วงเดือนมิ.ย.ที่มีมูลค่ารวมราว 1.6 พันล้านดอลลาร์